Ljubljana, 28. 10. 2024

**Zadeva: Evidentiranje kandidatov za predstavnika Arhivskega društva Slovenije v svetu zavoda javnega zavoda Zgodovinski arhiv Celje.**

Na podlagi dopisa Zgodovinskega arhiva Celje, prejetega 23. 10. 2024, objavljam

JAVNI POZIV

za evidentiranje kandidatov za predstavnika Arhivskega društva Slovenije v
svetu zavoda javnega zavoda Zgodovinski arhiv Celje

Arhivsko društvo Slovenije je, dne 23. 10. 2024, prejelo dopis dr. Boruta Batagelja, direktorja Zgodovinskega arhiva Celje, s pozivom k imenovanju predstavnika v svet zavoda Zgodovinskega arhiva Celje.

Sklep o spremembah in dopolnitvah Sklepa o ustanovitvi javnega zavoda Zgodovinski arhiv Celje, objavljen v Uradnem listu RS , št. 86/2024 z dne 8. 10. 2024, v 8. členu določa spremembo 17. člena, ki se glasi: »Svet ima pet članov, od tega:

– imenuje tri člane Vlada Republike Slovenije na predlog ministra izmed strokovnjakov s področja dela zavoda, financ in pravnih zadev,

– enega člana izvolijo delavci arhiva,

– enega člana predlaga Arhivsko društvo Slovenije.«.

**V skladu s pristojnostjo na podlagi 15. alineje 28. člena Pravil Arhivskega društva Slovenije bo Izvršni odbor Arhivskega društva Slovenije izmed predloženih kandidatur izbral enega (1) predstavnika Društva.**

V skladu z 18. členom Sklepa o ustanovitvi javnega zavoda Zgodovinski arhiv Celje

(Uradni list RS, št. 67/03, 30/06 – ZVDAGA z dne 12. 7. 2023)

Svet opravlja naloge sveta iz 42. člena ZUJIK, kot tudi naloge strokovnega sveta iz 40. člena ZUJIK, in sicer:

- nadzira zakonitost dela in poslovanja arhiva,

- spremlja, analizira in ocenjuje delovanje arhiva,

- predlaga ustanovitelju revizijo poslovanja, ki jo lahko opravi tudi notranji revizor ustanovitelja,

- ocenjuje delo direktorja,

- daje soglasje k strateškemu načrtu, programu dela, finančnemu načrtu, sistemizaciji delovnih mest, organizaciji dela, kadrovskemu načrtu, načrtu nabav, ter nadzira njihovo izvajanje,

- daje soglasje k cenam javnih kulturnih dobrin,

- potrjuje letno poročilo arhiva,

- sklepa pogodbo o zaposlitvi z direktorjem po predhodnem soglasju ministra,

- spremlja in ocenjuje delovanje arhiva in politiko njegovega ustanovitelja,

- ugotavlja ustreznost strateškega načrta in programa dela glede na namen, zaradi katerega je arhiv ustanovljen,

- obravnava vprašanja s področja strokovnega dela arhiva in daje direktorju mnenja, predloge in pobude za reševanje teh vprašanj,

- daje predhodno mnenje ministru k imenovanju in razrešitvi direktorja arhiva,

- opravlja druge naloge v skladu z veljavnimi predpisi in tem sklepom.

Mandat članov sveta traja štiri (4) leta in so lahko po preteku mandata ponovno imenovani oziroma izvoljeni.

Predlog kandidature mora biti sestavljen v pisni obliki (obrazec je priloga javnega poziva) in mora vsebovati:

* navedbo predlagatelja kandidature in njegov podpis,
* osebne podatke predlaganega kandidata (ime in priimek, datum rojstva, kraj stalnega bivališča),
* podatke o strokovni izobrazbi in zaposlitvi kandidata,
* podpisano soglasje predlaganega kandidata,
* izjavo o obdelavi osebnih podatkov kandidata (izjava je priloga javnega poziva) ter
* obrazložitev in utemeljitev predloga (v obrazložitvi navedite delovne izkušnje kandidata/kandidatke, poznavanje poslovanja javnega zavoda, poznavanje področne zakonodaje ter druge reference zaradi katerih je kandidat/kandidatka primeren za opravljanje funkcije v svetu zavoda).

**Rok za oddajo predlogov je do vključno ponedeljka, 11. 11. 2024.**

Predloge posredujte na elektronski naslov tajnik@arhivsko-drustvo.si in naslov Arhivsko društvo Slovenije, Poljanska cesta 40, SI-1000 Ljubljana z obveznim pripisom: »Prijava za svet zavoda ZAC«.

**Odpiranje kandidatur in izbor kandidatov:**

Izbor kandidatov bo opravil Izvršni odbor Arhivskega društva Slovenije najkasneje v roku 15 dni po preteku roka za predložitev kandidatur.

**Izid javnega poziva:**

O izidu javnega poziva bodo kandidatke/kandidati obveščeni pisno ali po elektronski pošti v roku osmih (8) dni po izboru predstavnika.

Kontaktna oseba za javni poziv je Anja Props, tajnica Društva, el. naslov tajnik@arhivsko-drustvo.si, tel. št. 01 24 14 258.

 **Mojca Horvat**

 **predsednica**

**Arhivskega društva Slovenije**

 **l. r.**

**Priloga:**

* Obrazec za imenovanje kandidatov v svet zavoda ZAC.